1982. aastal Falklandi sõja ajal said Exocet raketid maailmakuulsaks kui Argentiina Mereväe Super Etendard'idel õnnestus nendega hävitada Briti Kuningliku Mereväe laev HMS Sheffield ja tugilaev Atlantic Conveyor. Lisaks õnnestus neil vigastada HMS Glamoran'i maa pealt veokilt tulistatud MM.38'ga. HMS Sheffield'i kaotus oli brittide eneseuhkusele tugev hoop, isegi nii ränk, et sõna Exocet sai tavalises kõnepruugis "hävitava rünnaku" sünonüümiks ning on ka praegu veel kasutusel. Huvitav on veel see, et uuringute põhjal selgus, et nii Sheffield'i kui Glamoran'i tabanud raketid ei plahvatanud. Süttis küll tulekahju, kuid see oli põhjustatud kasutamata jäänud raketikütuse süttimisest kokkupõrkel, ning esmased purustused tekitas raketi tohutu kineetiline energia.  HMS Glamoran'i päästis tõenäoliselt ohvitseride kiire tegutsemine. Vähem kui minutiline hoiatus mis raketi tulekust saadi, oli piisav, et anda laevale täiskäik ning pöörata laev ninaga raketi tuleku suunda. Kui rakett tabas, oli laev tugevalt paremale kaldu ning külje tabamise asemel tabas ta reelingu kraed  ning rikošeteerus ülespoole. Raketitabamusest tekkinud mõlk oli laeval 1982. aasta lõpus läbi viidud remondi ajal selgelt näha.    Argentiina väitis veel, et nende A-4C Skyhawk suutis Exocet'iga vigastada lennukikandjat HMS Invincible. Kuigi piloodid olevat ellu jäänud ja väitnud laevast üle lendamist. Brittide versiooni kohaselt hävitati rakett HMS Avenger'i 114 mm kahuri otsetabamusega. Propagandaeesmärkidel väitsid mõlemad pooled, et on hävitanud rohkem vastase üksuseid kui tegelikult.    Iraani-Iraagi sõja ajal lasksid Iraagi lennukid Iraani laevade pihta umbes 200 Exocet'i. Tihti tabati tankereid ja tsiviillaevu, suur osa rakettidest aga ei plahvatanud. USA ja Suurbritannia demineerijad said neist laevadest kätte mitmeid lähkepäid ja vahel koguni terveid rakette.  17. mail 1987 eksis Iraagi Mirage F-1 piloot pidades USA Mereväe fregatti USS Stark Iraani tankeriks ning tulistas selle pihta kaks raketti. Mõlemad tabasid, vaid üks plahvatas. Esimene läbistas parema parda kuid ei  plahvatanud, küll aga paiskas laiali põlevat raketikütust. Teine tabas peaaegu sama kohta ja plahvatas meeskonnaruumides. 37 meremeest hukkus ja 21 sai vigastada. Stark sai kõvasti viga kuid suudeti päästa ning saadeti remondiks tagasi. (vt ka ülevalt pilti).